La Policia Local de Burjassot inicia les classes d’educació viària de 2016 en el Col·legi Villar Palasí
2025-07-24

Continuant amb la seua labor de prevenció i de formació amb els més menuts de la casa, la Policia Local de Burjassot, dirigida pel regidor de Policia i Seguretat Ciutadana Manuel Pérez Menero, ha iniciat 2016 reprenent les classes d’educació viària que imparteixen en els centres educatius del municipi. Classes en les quals els xiquets i les xiquetes de Burjassot tenen l’oportunitat d’adquirir coneixements com a ciutadans sobre la via pública, les normes de circulació i els senyals de trànsit, sense oblidar com ha de ser el seu comportament com a vianants.

Les classes s’han représ en aquests dies en el CEIP Villar Palasí, centre al qual pertany la foto que acompanya aquesta informació. En les classes s’ha començat també a repartir als alumnes els quaderns d’educació viària elaborats per la mateixa Policia Local, com una eina més per a la seua formació social en aquesta matèria en la qual també se’ls ensenya a ser tolerants, respectuosos i responsables de les seues accions en la via.